الكوزينة ديال البلقان

[تصغير|فطور عيد القيامة (Easter) كيتاكل فـ [صربيا بمناسبة عيد القيامة عند الأرثوذوكس، و كيتعتابر وجبة تقليدية و مهمة. نفس هاد الفطور مشهور حتى فـ مقدونيا الشمالية، مونطينيݣرو، و البوسنة و الهرسك. و فـ صلوڤينيا كيتاكل فطور مشابه، ولكن الفرق هو بلي الناس تماك كيعوضو الكيك التقليدي بـ پوتيتسا (potica)، اللي هي حلوى صلوڤينية مشهورة و معروفة فـ المناسبات.]]
**الكوزينة ديال البلقان** كاتشمل مجموعة ديال لكوزينات الوطنية، اللي كتخلط ما بين خصائص من الكوزينة الأوروپية و بعض العناصر من الكوزينة الآسيوية الغربية. هاد الكوزينة كاتواجد فـ منطقة البلقان، اللي ما عندهاش حدود واضحة، ولكن فـ معناها الواسع كتضم بلدان أوروپية بحال: ألبانيا، البوسنة و الهرسك، بلغاريا، كرواتيا، اليونان، هنݣاريا، مولدوڤا، مونطينيݣرو، مقدونيا الشمالية، رومانيا، صربيا و صلوڤينيا.

لكوزينات المحلية ف هاد المنطقة، من غير الكوزينة الصلوڤينية، فيها تأثير تركي كبير، و هادشي راجع ل سنين ديال الإحتلال العثماني. و من غير الكوزينة لهنݣارية، المولدوڤية و الرومانية، بزاف ديال لكوزينات البلقانية عندها تأثير متوسطي واضح، خصوصاً فـ الكوزينة اليونانية و الألبانية.

و فـ عام 2014، تحل فـ صلوڤينيا أول ريسطو ديال الكوزينة الغجرية (Romani cuisine)، اللي كيعتامد على أطباق تقليدية جاية من الكوزينة ديال البلقان.

الكوزينة البلقانية كاينة حتى فـ ڤيينا، النمسا، و هادشي راجع لـ الهجرة اللي وقعات من بعد الحرب العالمية الثانية ل هاد المدينة. حتى فـ ألمانيا كاينين ريسطوات كاتقدم المأكولات البلقانية، و كانو معروفين من قبل بـ "الريسطوات اليوݣوسلاڤية"، حتى بداو حروب يوݣوسلاڤيا و تبدلات التسمية.

من الستينات، كانو ريسطوات سميتهم "Balkan Grill" فـ ألمانيا الغربية، و ساهمو بزاف فـ شهرة طبسيل تشيڤاپشيشي *ćevapčići* فـ البلاد. ولكن من تواخر الثمانينات، ولاو هاد الريسطوات نادرين، و اللي بقاو منهم بدلو السمية ديالهم و ولاو كيستعملو غالباً تسميات بحال "ريسطوات كرواتية".

## تاريخ
البلقان عندها تاريخ ديال حكم برّاني و صراعات على السلطة من الداخل، و هاذ الشي خلا الماكلة ديالها متنوعة بزاف حيث تأثيرات مختالفة تلاقاو بسباب التبادل الثقافي. الأساس التاريخي ديال الماكلة البلقانية العصرية هو الماكلة العثمانية، اللي كانت متأثرة بزاف ب الكوزينة العربية الشامية و ب الكوزينة البيزنطية ف لقرون لوسطانية. الإمبراطورية العثمانية هي اللي دخلات لفلفلة ل هاد المنطقة و جابت معاها حتى البوريك *börek*، اللي هو نوع ديال العجينة الرقيقة اللي يقدر يكون أصلها كايرجع للكوزينة الرومانية القديمة. خلال الفترة ديال الحكم العثماني، تزادو أطباق بحال الشّڤاپي (ćevapi) و الپليسكاڤيكا (pljeskavica) مع القهوة التركية. و في نفس الوقت، لحم لحلوف ولا مشهور ف شمال صربيا حيث لحلالف ماكانوش كيتخلصو عليهم الضرائب على حساب القانون الإسلامي العثماني.

المكونات ديال الكوزينة البلقانية غالبًا كتاخد من الكوزينة التقليدية ديال اليونان، بلاد فارس، الدول العربية و تركيا، زيادة على المنطقة ديال البلقان براسها، و زيد عليهم تأثيرات جابوها من الكوزينة المتوسطية، الكوزينة الأرمينية، و الكوزينة ديال شمال غرب إفريقيا و أوروپا الوسطى. كاينين تشابهات حتى مع الكوزينة الألمانية و الكوزينة السلاڤية. المشاركة ديال النمسا و الطاليان ف البلقان جابت معاها أطباق ديال اللحم المحمّر ب الخبز، و زادت من التركيز على الماكلة د لبحر. التأثير ديال الكوزينة الفارسية كيبان ف تخدام اليوݣورت مع أطباق اللحم. و حتى الكوزينة اليهودية عطاو مساهمات بحال "پاتيشپانيا"، اللي هي كيك مسنفج كايتلقا ف البوسنة و الهرسك.

## المميزات
الكوزينة ديال البلقان كتتميز ب تنوع كبير، و نكهات قوية، و شي مرات كتكون حارة. الخضرة المخللة من بين لمكوّنات لمنتاشرة. الفلفلة كاتخدّم ف الصوص ديال أيڤار، و التخدام ديال الفلفلات الصغار الحارين تا هوّ منتاشر شوية. فرماج الفيطا مشهور بزاف ف لمناطق الجنوبية. الأطباق ديال البلقان كتستعمل بزاف الخوضار لمعمّرة بحال "صارما" اللي كتكون معمرة ب وراق العنب. حتى "الموساكا" معروفة، و هي طبسيل كيتحضر ب الدنجال و البطاطا. بزاف ديال الأطباق كتقدم مع كريمة غليضة كيسميوها "كايماك"، و الصوص ديال البيض و الحامض "أڤݣوليمونو" تا هي كاتتخدّم بزاف. "المزة" كتقدم غالباً كـ مقبلات، كيفما كاين ف الكوزينة الشامية و لقوقازية. الحلويات المشهورة فيها البقلاوة و الحلوى المعروفة ب "هالڤا" ولّا "حلوى"، و كاين حتى الشراب ديال الفواكه اللي هو "راكيا" اللي كيشربوه بزاف. طريقة الطياب كتكون غالباً ب ستعمال "صاتش"، اللي هو غطا د الطياب كيتدهن ب الفاخر ولا الرماد السخون، و هي تقنية قديمة كاترجع للكوزينة اليونانية القديمة.

## التنوع
التشابهات اللي كاينة ف الكوزينة ديال البلقان جاية جزئياً من البيئة الطبيعية المشتاركة ف المنطقة اللي كتوفّر مكونات غذائية متشابهة. بزاف ديال الأطباق و الوصفات ف جهة البلقان كيتسمّاو ب نفس السميات، ولكن كاينين ختلافات وطنية ف طريقة التحضير. المميزات المشتاركة ديال الكوزينة البلقانية كيبانو بوضوح ف الريسطوات الفاخرة، أما ف الديور، الوجبات كتعكس التنوع الجغرافي ديال الماكلة، اللي كتجمع بين أطباق متوسطة بين أوروپا الشمالية و المتوسطية و حتى الشرق الأوسط. الجنسيات المختالفة ف البلقان كيديرو نسخ خاصة بيهم من نفس الطبسيل، بحيث نفس السمية ديال طبسيل يقدر يكونو عندها مكونات و طريقة تحضير مختالفة ف بلدان مختالفة. ف البلقان الشمالي كايعجبهم الشكلاط، الكيك و الحلويات، ولكن ف الجنوب كيبان تأثير البحر البيض المتوسط ب وضوح مع لماكلة د لبحر، الحلويات ب العسل و لماقارونية.

## مصادر

تصنيف:كوزينة د لبلقان